钦定古今图书集成/方舆汇编/职方典/第1123卷 > 《送张复之宰崇阳序》宋·王禹偁
## 钦定古今图书集成/方舆汇编/职方典/第1123卷 > 《送张复之宰崇阳序》宋·王禹偁

今之县尹，古之诸侯，自秦郡天下小国，皆化为县。县
有政，听郡条而后行；县有长，观牧守而后动。秩卑禄
微，弗足自庇，固不暇使风俗之移易。逮乎炎汉隆兴，
始有重外之旨，故命郎官，出宰百里之邑，秩四百石，
尊其位，厚其禄，盖欲分君忧而求民瘼也。由汉而下，
邑官益卑，故竦有徒劳之言，渊明起折腰之叹。侪胥
伍吏，区区于风尘间，遂使抱王佐者耻而不居，黩货
利者稔而自处。苟县政有缺，率曰：“吾将罢兹邑而适
他邑，乌用革焉？”县人有病，亦曰：“吾将舍此民而莅他民，乌用易焉？”观其视一邑及一邑之民，若行客之宅
邸舍也，待旦而去，固无所惜，风行雷同，浸以成俗。良
由国家小，亲民之任轻，字人之官所致也。将极其弊，
圣人孰能治乎？今天子嗣位之五载，亲选贡士，分甲
乙科。中甲科者通理郡事；乙科者专任县政。尊以廷
评之位，重以使者之车。县政有阙，得以擅革；县人有
害，得以专易。既革且易，不康何待？《诗》所谓“能官人”者，
岂独美于文王乎？清河张咏，字复之，本宅九河间。少
有奇节，钓鱼侍膳外，读书无虚日。秉笔为文，落落有
《三代风》。今春举进士，一上中选。将我主命，莅乎崇阳。
分君之忧，使帝心休休乎；求民之瘼，使民心熙熙乎！
“江淮之南，郡大惟鄂。鄂人得贤，亦孔之乐。波映鹦洲，
烟藏鹤楼。白云芳草，思古悠悠。堂有鸣琴，足以振穆
若之风。尊有醇醪，足以养浩然之气。惟江汤汤，鉴其
襟袖”；惟山峨峨，媚其户牖。鲙得鲂鲈，果多橘柚。吏隐
于兹，足保无咎。且优且游，勿为江山羞。《复之勉旃》云
尔。